Koordinatės: 55°44′47.81″ š. pl. 24°21′35″ r. ilg.﻿ / ﻿55.7466139°š. pl. 24.35972°r. ilg.﻿ / 55.7466139; 24.35972

Aukštaitijos siaurasis geležinkelis|  
Traukiniai Anykščių stotyje |
| Forma | Viešoji įstaiga |
| Pramonė | Turizmas |
| Svarbiausi darbuotojai | Darius Liutikas |
| Produkcija | Kelionės siauruku |
| Darbuotojų | 20  |
| Tinklalapis | www.siaurukas.eu |

Maršruto linija su stotimis
**Aukštaitijos siaurasis geležinkelis, ASG** − 750 mm vėžės, 68,4 km ilgio siaurojo geležinkelio linija, veikianti ruože nuo Panevėžio iki Rubikių, vedanti pro Troškūnus, Anykščius. 2001 m. įkurta viešoji įstaiga „Aukštaitijos siaurasis geležinkelis", pelno nesiekianti organizacija, prižiūri, saugo ir eksploatuoja geležinkelio ruožo kompleksą, išsidėsčiusį 260 ha erdvėje. Tai vienas unikaliausių inžinerinio paveldo paminklų Lietuvoje (unik. kodas 21898).

Įstaiga įsikūrusi Geležinkelio g. 23, Panevėžyje. Geležinkelio linijos pradžia – Panevėžio geležinkelio stotis (Kerbedžio g. 9). Čia yra pagal 1905 m. brėžinius ir nuotraukas atkurta autentiška siaurojo geležinkelio stotis su peronu.

Istorija
--------

Siauruko traukinys su keleiviais Anykščių stotyje
*Daugiau informacijos galite rasti straipsnyje Panevėžio–Pastovių geležinkelis.*
Siaurasis geležinkelis buvo tiesiamas keliais etapais. 1891–1895 m. pastatytas 750 mm pločio Švenčionėlių–Pastovių ruožas. 1898 m. geležinkelis pasiekė Panevėžį. Pirmieji traukiniai naujuoju ruožu pradėjo kursuoti 1899 m. rudenį. Atidarymo metu siaurojo geležinkelio linija turėjo 2 depus – 12 vietų Švenčionyse ir 2 vietų Panevėžyje, 15 garvežių, 112 krovininių, 58 įvairaus tipo keleivinius ir 6 pašto vagonus bei 154 krovinines platformas. 1903 m. juo pervežta 65000 tonų krovinių ir 40632 keleiviai.

XX a. 1-ojoje pusėje siaurukas buvo pagrindinė transporto priemonė Aukštaitijoje, pervežanti ir keleivius, ir krovinius. Siauruoju geležinkeliu į Panevėžį buvo gabenami linai, bekonai, cukriniai runkeliai, miltai, sviestas, sėmenys, miško medžiaga, smėlis. Ūkininkams siaurukas gabeno druską, trąšas, žibalą, anglis. Įvairiais laikotarpiais keitėsi jo paskirtis.

Pakilimą siaurasis geležinkelis išgyveno tarpukariu, kuomet buvo plačiai naudojamas įvairiose ūkio šakose. Vėliau jo įprastos funkcijos ėmė silpti. 1962 m. visas ruožas tęsėsi 145 km. 1996 m. užsidarė geležinkelio atšakos į šiaurę nuo Panevėžio. 2001 m. kovo 25 d. nutrauktas keleivinių eismas siauruoju geležinkeliu Panevėžys–Anykščiai. Vėliau ėmė kurtis kaip istorinis-turistinis traukinys, o Anykščių stotyje pradėta kaupti siaurojo geležinkelio muziejinė ekspozicija.

Paveldo objektas
----------------

Panevežio siaurojo geležinkelio depas. Šilumvežiai TU3-002 ir TU2, vagonas 3AW.
Siaurasis geležinkelis kartu su stotimis, kelių statiniais yra vertingas istorinis ir kultūrinis objektas. Stočių pastatų kompleksai turi urbanistinę ir architektūrinę vertę. 1996 m. Aukštaitijos siaurojo geležinkelio kompleksas įrašytas į LR nekilnojamų kultūros vertybių registrą. 

Valstybės saugomą kompleksą sudaro: bendro 179 km ilgio, 1340 ha apimantys siaurojo geležinkelio ruožai Panevėžys–Biržai, Panevėžys–Rubikiai, Joniškėlis–Linkuva, geležinkelio stotys, gamybiniai pastatai, kelio statiniai. 2003 m. dalis šio komplekso objektų paskelbta kultūros paminklais:

* Aukštaitijos siaurasis geležinkelis – siaurojo geležinkelio ruožas Panevėžys–Rubikiai, depo pastatas ir prekių sandėlis bei geležinkelio viadukas Panevėžyje,
* Taruškų, Raguvėlės geležinkelio stotys, prekių sandėlis, vandens bokštas, dirbtuvė, namas, hidrokolonėlė stotyje,
* Surdegio geležinkelio stotis,
* Troškūnų geležinkelio stotis bei namas, esantis stotyje,
* Anykščių geležinkelio stotis bei namas, prekių sandėlis, vandens bokštas, hidrokolonėlė, Anykščių geležinkelio tiltas. Stotyje veikia Siauruko muziejus, A. Baranausko ir A. Žukausko-Vienuolio memorialinio muziejaus padalinys.

Riedmenys
---------

### Lokomotyvai

Šilumvežiai TU2:
TU2-131, TU2-150, TU2-139, TU2-089, TU2-093, TU2-076, 

TU2-051 (paminklas Biržuose), TU2-090 (paminklas Joniškėlyje), TU2-245 (paminklas Pakruojyje). 

Šilumvežiai TU7A-3016, TU6A-0555, TU6A-1460, TU3-002, TU4, TU6D-0250.

Garvežys Kp4-708 remontuojamas Panevėžio depe. „Škodos" gamykloje pagamintas Kč4-107 yra tapęs svarbiu Anykščiu geležinkelio stoties akcentu.

### Vagonai

Keleiviniai vagonai PV40, 3AW,
platformos 43-092, 
Dengti vagonai 41-012, 41-014

Susisiekimas
------------

Aukštaitijos siaurukas – kultūrinio turizmo ir laisvalaikio traukinys, kuriuo keliaujant susipažįstama su Aukštaitijos krašto gamtos, istorijos ir kultūros paminklais, transporto inžineriniu paveldu. Kelionę galima derinti su įvairiomis kultūrinėmis programomis: muzikavimu, kulinariniu paveldu, „traukinio apiplėšimu", kelionėmis dviračiais, vandens pramogomis  Pagojės tvenkinyje ir kt. Rengiami reguliarieji reisai, užsakomosios kelionės, edukacinės, šventinės iškylos. Keliautojų traukinius traukia šilumvežiai Tu2.
Reguliarūs edukaciniai reisai – tai trumpos kelionės, organizuojamos gegužės – spalio mėnesiais iš Anykščių geležinkelio stoties.

**Siauruko maršrutas**:

Panevėžys • Taruškos • Rekstino miškas • Bajoriškiai • Raguvėlė • Surdegis • Vašuokėnai • Troškūnai • Pagojus • Anykščiai • Žažumbris • Bičionys • Rubikiai

Galerija
--------

* Kč4-107 garvežys Anykščių stotyjeKč4-107 garvežys Anykščių stotyje
* TU2-139 šilumvežis su vagonu  Surdegio stotyjeTU2-139 šilumvežis su vagonu Surdegio stotyje
* Ruožas Raguvėlėje (Panevėžio raj.)Ruožas Raguvėlėje (Panevėžio raj.)
* Pradžia Panevėžio stotyjePradžia Panevėžio stotyje
* Siauruko pabaiga RubikiuoseSiauruko pabaiga Rubikiuose
* TU2-013 šilumvežis su vagonu AnykščiuoseTU2-013 šilumvežis su vagonu Anykščiuose

Literatūra
----------

* Darius Liutikas. „Siaurasis geležinkelis Lietuvoje. Anykščių ir Panevėžio siaurukas". Všį Aukštaitijos siaurasis geležinkelis, 2024. – 392 p.: iliustr. – ISBN 978-609-96443-0-1.

Šaltiniai
---------

1. ↑  ASG darbuotojai
2. ↑  „Geležinkelis". Lietuvos Respublikos kultūros vertybių registras. Nuoroda tikrinta 2016-03-11.
3. ↑  „Pagal senus brėžinius atgaivinta senoji siauruko stotis". *lietuvosdiena.lrytas.lt*. 2014-09-26. Suarchyvuota iš originalo 2015-12-20. Nuoroda tikrinta 2016-09-02.
4. ↑  *Литовская железная дорога 1962 г.*
5. ↑  „Lietuvos geležinkeliai" nutraukia kai kurių keleivinių traukinių eismą. 2001-03-13, Delfi.lt (tikrinta 2023-08-11).
6. ↑  Geležinkelio maršruto žemėlapis Archyvuota kopija 2013-12-20 iš Wayback Machine projekto.

Nuorodos
--------

|  |  |
| --- | --- |
|  | **Vikiteka: Aukštaitijos siaurasis geležinkelis** – vaizdinė ir garsinė medžiaga  |

* Oficiali svetainė
* Aukštaitijos siaurųjų geležinkelių schema



|  |  |
| --- | --- |
|  | Šis straipsnis yra tapęs savaitės straipsniu. |